出檀衣贊二首  其一
作者：釋德洪
朝代：宋

paragraphs: 古佛身上衣，佛佛相付授。
慈母愛兒心，鍼鍼自成就。
是故吾雙峰，自少至白首。
護惜如鏡奩，一塵不敢受。
何以出檀名，此時無别慮。
如持油鉢行，如躡獨木渡。
永懷毗尼藏，一旦成萬古。
紛紛五羣衆，来觀亦頂禮。
平時放逸心，化作額間泚。
將見衣匣前，泚流似江水。
咨爾淮山神，守護當奉職。
無使塵涴侵，無使雲潤濕。
諦觀不敢瞬，心折三歎息。